อุตสาหกรรม “ชิป” เมกะเทรนด์ ของมนุษยชาติ
หลายคนอาจสงสัยว่า.. สิ่งที่เรียกว่า ชิป (Chip) แท้จริงแล้วมันคืออะไร?  ชิป ในที่นี้ไม่ใช่ ชิปมันฝรั่ง แต่เป็น “ชิปคอมพิวเตอร์” ซึ่งสิ่งนี้จะเป็นอนาคตสำหรับมนุษยชาติในยุคต่อไป  จริงๆ แล้ว ชิป คือ แผงวงจรไฟฟ้าขนาดเล็กทำหน้าที่ประมวลผล เก็บข้อมูล และส่งข้อมูล เปรียบเสมือนสมองของอุปกรณ์อิเล็กทรอนิกส์ยุคใหม่ 
15 ต.ค. 2561

อุตสาหกรรม “ชิป” เมกะเทรนด์ ของมนุษยชาติ / โดย ลงทุนแมน
หลายคนอาจสงสัยว่า..
สิ่งที่เรียกว่า ชิป (Chip) แท้จริงแล้วมันคืออะไร?
ชิป ในที่นี้ไม่ใช่ ชิปมันฝรั่ง แต่เป็น “ชิปคอมพิวเตอร์” ซึ่งสิ่งนี้จะเป็นอนาคตสำหรับมนุษยชาติในยุคต่อไป
จริงๆ แล้ว ชิป คือ แผงวงจรไฟฟ้าขนาดเล็กทำหน้าที่ประมวลผล เก็บข้อมูล และส่งข้อมูล เปรียบเสมือนสมองของอุปกรณ์อิเล็กทรอนิกส์ยุคใหม่ ตัวอย่างเช่น
ชิปประมวลผลคอมพิวเตอร์ หรือที่เราคุ้นเคย CPU 
ชิปประมวลผลกราฟิกการ์ดจอ หรือ GPU
ชิปประมวลผลบนสมาร์ตโฟน
หรือแม้แต่ชิปที่อยู่ใน Flash Drive ที่เป็นประเภทหน่วยความจำ
ย้อนกลับไปหลายสิบปีก่อน..
เราต้องใช้ฟิล์มหลายม้วนในการเก็บภาพยนตร์ ต่อมา กลายมาเป็น วิดีโอเทป
แต่ด้วยเทคโนโลยีสมัยใหม่
เราสามารถเก็บภาพยนตร์หลายเรื่องลงใน Flash Drive ขนาดเท่านิ้วโป้งที่มีส่วนประกอบของชิปหน่วยความจำฝังอยู่ภายใน..
มาถึงตอนนี้ทุกคนคงรู้ดีว่ายุคต่อไปจะเป็นยุคของ Artificial Intelligence ซึ่งจะเกี่ยวข้องกับการประมวลผลข้อมูล เก็บข้อมูล ของคอมพิวเตอร์ ซึ่งแน่นอนว่าอุตสาหกรรมผลิตชิปจะเติบโตกว่าตอนนี้อีกหลายเท่า
แล้วชิปผลิตมาจากอะไร?
ชิปเหล่านี้ถูกสร้างมาจากชิ้นส่วนที่เรียกว่าสารกึ่งตัวนำ (Semiconductor) อธิบายแบบง่ายๆ ก็คือ วัสดุที่มีคุณสมบัติการนำไฟฟ้าอยู่ระหว่างตัวนำและฉนวน ส่วนใหญ่จะถูกผลิตอยู่บนแผงซิลิคอน
แล้วรู้หรือไม่ว่า..
ตลาดสารกึ่งตัวนำเป็นหนึ่งในตลาดที่กำลังเติบโต และมีการแข่งขันกันสูงในปัจจุบัน โดยภาพรวมยอดขายรวมของตลาด Semiconductor 10 ปีย้อนหลัง คือ..
ปี 2008 ยอดขายรวม 8.2 ล้านล้านบาท
ปี 2014 ยอดขายรวม 10.0 ล้านล้านบาท
ปี 2018 ถูกคาดการณ์ไว้ที่ 15.2 ล้านล้านบาท
คิดเป็นการเติบโตกว่า 85% ใน 10 ปี และมีแนวโน้มสูงขึ้นเรื่อยๆ เพราะว่า Semiconductor กลายมาเป็นส่วนประกอบสำคัญของอุปกรณ์อิเล็กทรอนิกส์มากมาย
ตลอดระยะเวลาหลายปีที่ผ่านมา Intel เป็นผู้นำการออกแบบและผลิต Semiconductor มีส่วนแบ่งทางการตลาดที่มากที่สุดในโลกมาโดยตลอด
อย่างไรก็ตาม ในปี 2017 Samsung Electronics กลายมาเป็นอันดับ 1 โดยมีรายได้ในหมวด Semiconductor สูงถึง 2.03 ล้านล้านบาท แซงหน้า Intel ที่มีรายได้ 2.01 ล้านล้านบาทได้สำเร็จ
แต่ที่น่าสนใจที่สุดคือ Apple บริษัทด้านเทคโนโลยีที่ใหญ่สุดในโลก ผู้ออกแบบ และวิจัยชิปตัวล่าสุด A12 Iconic ที่ประมวลผลอยู่บน iPhone Xs กลับไม่ได้ผลิตชิปเอง..
เพราะอะไร?
อาจเป็นเพราะว่า การผลิตชิปมีขั้นตอนที่ซับซ้อนตามการออกแบบ รวมไปถึงมีการลงทุนที่สูงมาก และต้องมีทรัพยากรผู้เชี่ยวชาญเฉพาะด้าน
ทั้ง Apple และบริษัทเทคโนโลยีชั้นนำส่วนใหญ่จึงจ้างผลิตเพื่อลดขั้นตอนดังกล่าว และสามารถควบคุมค่าใช้จ่ายได้
แปลว่า Apple มีหน้าที่เพียงวิจัย ออกแบบและส่งรูปแบบความต้องการให้บริษัทที่รับผลิตชิปเท่านั้น
และ บริษัทที่เป็นกำลังหลักในการผลิต ชิปของ Apple คือ Taiwan Semiconductor Manufacturing Company Limited (TSMC) ซึ่งก่อตั้งในปี 1987 โดยคุณ Morris Chang
TSMC เป็นบริษัทที่รับผลิต (Foundry) แผงวงจร หรือ ชิปตามการออกแบบของลูกค้า ไม่มีสินค้าเป็นของตัวเอง
อย่างไรก็ตาม TSMC มีการร่วมมือกันทำวิจัยและพัฒนาร่วมกับลูกค้า เช่น Apple และ Nvidia โดยตรง ต่างจาก Samsung และ Intel ที่ออกแบบ พัฒนาและผลิตเองทุกขั้นตอน
พูดให้เห็นภาพคือ ชิป A12  ใน iPhone Xs ของ Apple ทั้งหมดถูกผลิตโดย TSMC แต่ออกแบบโดย Apple นั่นเอง
รู้หรือไม่ว่านอกจาก Apple และ Nvidia แล้ว
TSMC ยังมีลูกค้าในมือกว่า 440 ราย และมีนวัตกรรมที่ก้าวกระโดดด้วยเทคโนโลยีการผลิตระดับ 7 นาโนเมตรที่ใช้บนชิป A12 ของ Apple ในขณะที่ Intel ยังตันอยู่ที่ระดับ 10 นาโนเมตร
สิ่งเหล่านี้ทำให้ TSMC ครองส่วนแบ่งการตลาด Semiconductor Foundry มากถึง 52.5% ของยอดการรับผลิตทั้งหมด 2 ล้านล้านบาทในปี 2017 และเป็นผู้รับผลิตชิปที่ใหญ่ที่สุดในโลก
โดยในปี 2017 TSMC มีรายได้ 1 ล้านล้านบาท กำไร 3.65 แสนล้านบาท คิดเป็นอัตรากำไรสุทธิถึง 36.5%
ปิดท้ายด้วยข้อมูลที่น่าสนใจ ของบริษัทที่ใหญ่สุดในประเทศเกาหลีใต้ และ ไต้หวัน
Samsung Electronics เป็นบริษัทที่ใหญ่ที่สุดในประเทศเกาหลีใต้
โดยมีมูลค่าสูงถึง 9.3 ล้านล้านบาท
หลายคนอาจคิดว่าธุรกิจหลักของซัมซุง คือ ทีวี ตู้เย็น
แต่จริงๆ แล้วรายได้หลักของซัมซุงมาจาก ชิป และ อุปกรณ์คอมพิวเตอร์
TSMC เป็นบริษัทที่ใหญ่ที่สุดในประเทศไต้หวัน
แน่นอนว่าบริษัทนี้ผลิต ชิป เป็นหลัก
โดยบริษัทนี้มีมูลค่าสูงถึง 6.7 ล้านล้านบาท
ใหญ่กว่า ปตท. บริษัทที่ใหญ่ที่สุดในประเทศไทยถึง 4.5 เท่า
สรุปแล้วบริษัทที่ใหญ่สุดของ 2 ประเทศนี้ มีธุรกิจเกี่ยวข้องกับอุตสาหกรรม “ชิป” ที่เป็นเมกะเทรนด์ของมนุษยชาตินั่นเอง..
----------------------
ติดตามเรื่องน่ารู้อื่นๆ ได้ที่แอปพลิเคชัน "blockdit" โหลดได้ที่ 
 
ความคิดดีๆ เกิดขึ้นที่บล็อกดิต..
.
หนังสือลงทุนแมนไว้อ่านยามว่าง เล่ม 1.0-6.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
-
-
-
 
-
-
-
-
-
-
-
-
-
-